የቁም እንስሳት ኮንትሮባንድ በውጭ ገበያ ላይ ጫና እየፈጠረ ነው
አዲስ አበባ፦ የኢትዮጵያ ስጋ አምራች ላኪዎች ማህበር የቁም እንስሳት ኮንትሮባንድ ከስጋና ከቁም እንስሳት የሚገኘውን የውጭ ምንዛሪ በከፍተኛ ሁኔታ እያሳጣ መሆኑን ገለጸ። የማህበር ዋና ጸሐፊ አቶ አበባው መኮንን ለአዲስ ዘመን እንደተናገሩት፤ የቁም እንስሳት ኮንትሮባንድ ንግድ ከጊዜ ወደ ጊዜ እየጨመረ መጥቷል። የህገወጥ ንግዱ መበራከት በስጋ የውጭ ገበያ ላይ ከፍተኛ የሆነ ጫና በመፍጠር ሀገሪቱ ከዘርፉ ማግኘት የነበረባትን የውጭ ምንዛሪም እያሳጣ ነው ብለዋል። አቶ አበባው ከስጋ የውጭ ገበያ ከባለፈው አንድ ዓመት በፊት ከ100 ሚሊዮን ዶላር በላይ ገቢ መገኘቱን አስታውሰው፤ በ2011 ዓ.ም በነበረው አፈጻጸም ደግሞ ወደ 96 ሚሊዮን ዶላር ዝቅ ማለቱን ተናግረዋል። እንደ አቶ አበባው ማብራሪያ፤ ከባለፉት ሶስትና አራት ወራት አፈጻጸሙ አኳያ ከፍተኛ የሆነ የእንስሳት አቅርቦት እጥረትና የዋጋ ንረት አለ። ለዚህም ዋነኛው ምክንያት የቁም እንስሳት በኮንትሮባንድ ከሀገር እየወጡ በመሆኑ ነው። በተለይ በግ፣ ፍየል፣ የቀንድ ከብቶች በከፍተኛ ሁኔታ ወደ ጎረቤት ሀገራት በህገወጥ መንገድ እየወጡ ነው ። “በጠረፍ አካባቢ እየተደረገ የሚገኘው ቁጥጥር የላላ መሆኑን የሚያመላክት ነው። በዘርፍ ላይ የሚሰማሩትን አካላት የሚያበረታቱ ነገሮች አለመኖራቸው ወደ ህገወጥ ሥራው እንዲገቡ ግፊት እያሳደረ ነው» ሲሉም አክለዋል ። በአሁኑ ወቅት ማህበሩ አምርቶ ለውጭ ገበያ ለመላክ ከሚፈልገው የፍየልና የበግ ሥጋ አጠቃላይ መጠን ውስጥ እያከናወነ ያለው ከ50 በመቶ በታች ነው። በተጠቀሱትና በሌሎች ችግሮች ምክንያት አብዛኛዎቹ በዘርፉ የተሰማሩት ላኪዎች በኩል የስጋ ቢዝነሱ አዋጪ እንዳልሆነ ድምዳሜ ላይ እየደረሱ ይገኛሉ። መንግሥት ለችግሮቹ አፋጣኝ ምላሽ መስጠት ይገባዋል። የቁም እንስሳትን በሚፈለገው ብዛትና ጥራት ማግኘቱ ላይም በጣም ውስንነቶች አሉ። በአሁኑ ወቅት ኢንዱስትሪው ያለበት ደረጃ አስቸጋሪ መሆኑን አስገንዝበዋል። በኢፌዴሪ ግብርናና የእንስሳት ሃብት ሚኒስትር አቶ አዲሱ ስሜ የገበያ ሀብት ዳይሬክተር በበኩላቸው፤ የቁም እንስሳት ኮንትሮባንድ ከጊዜ ወደጊዜ እየጨመረ መሆኑን አምነዋል። የኮንትሮባንድ እንቅስቃሴው ዘርፉን በከፍተኛ ሁኔታ እየፈተነው መሆኑንም ተናግረዋል። መንግሥት ባለፉት ስድስት ወራት በተለየ መልኩ የችግሩን ስፋት መሰረት ያደረገ እንቅስቃሴ ማከናወኑን ገልጸው፤ በዚህም አመርቂ ውጤት መመዝገቡን አስረድተዋል። ተግባሩም ቀጣይነት እንደሚኖረውም አብራርተዋል። መንግሥት እየተገበረ ባለው ሁለተኛው የእድገትና ትራንስፎርሜሽን እቅድ መሰረት ከ92 ሺህ ቶን በላይ ሥጋ ለውጭ ገበያ በማቅረብ አንድ ነጥብ አራት ቢሊዮን ዶላር ለማስገባት አቅዷል። ኢትዮጵያ 57 ሚሊዮን የቀንድ ከብት ያላት ሲሆን፤ ከዘርፉ የምታገኘው ገቢ ግን አነስተኛ መሆኑን መረጃዎች ያሳያሉ።አዲስ ዘመን መስከረም 23/2012ዳንኤል ዘነበ 